आज्ञा-चक्र आज्ञा प्रधान विधान होता है। इसका यथार्थ भाव यह होता है कि जब तक कि कोई योगी-यति, ऋषि-महर्षि, अथवा सन्त-महात्मा इस चक्र की जानकारी नहीं देते हैं, तब तक सामान्य मानव इसकी कोई जानकारी नहीं कर पाता है, क्योंकि भौतिक संसार में सांसारिक जीवन यापन के अन्तर्गत इसकी कोई आवश्यकता ही नहीं पड़ती है। यही कारण है कि मानव अपनी उत्कृष्टतम् मानव योनि को चेतन-प्रधान बनाने के बजाय जड़ प्रधान बना डालता है। जबकि जड़-प्रधान जीवन तो पशुओं, पक्षियों, कीट-पतंगों आदि के लिए बना है परन्तु मनुष्य भी भोग प्रधान बनते-बनते पशु-पक्षी, कीट-पतंगों आदि के समान ही जुटाना-खाना-पखाना-सोना और बच्चे पैदा करना ही अपना जीवन लक्ष्य बनाकर उसी में फँस कर समाप्त हो जाते हैं।